b'\n_START_ARTICLE_\nTimo P. Nieminen\n_START_PARAGRAPH_\nTimo Paavo Tapani Nieminen (s. 20. tammikuuta 1944 Turku) on tamperelainen kunnallispoliitikko ja hallintomies. Nieminen on ollut Tampereen kaupunginvaltuuston j\xc3\xa4sen vuodesta 1973, porvarillisen valtuustoryhm\xc3\xa4n puheenjohtaja 1985-93 ja kaupunginhallituksen puheenjohtajana vuodesta 1995. Nieminen valittiin Tampereen pormestariksi kaupunginjohtaja Jarmo Rantasen j\xc3\xa4\xc3\xa4ty\xc3\xa4 el\xc3\xa4kkeelle vuonna 2007. Ensimm\xc3\xa4inen pormestarikausi kesti vaalikauden, eli vuoden 2008 loppuun. Alkuvuodesta 2009 uusi kaupunginvaltuusto valitsi Niemisen uudestaan nelivuotiskaudeksi. Vuonna 2003 Nieminen sai kaupunkineuvoksen arvonimen._NEWLINE_Ennen pormestarin tointa Nieminen ty\xc3\xb6skenteli Tampereen vuokratalos\xc3\xa4\xc3\xa4ti\xc3\xb6n talousjohtajana 1976-2007. Nieminen on koulutukseltaan merkonomi ja puoluekannaltaan kokoomuslainen._NEWLINE_Tampereen kaupunginvaltuuston suorittamassa pormestarinvaalissa 6. syyskuuta 2006 Timo P. Nieminen sai 39 \xc3\xa4\xc3\xa4nt\xc3\xa4 ja Hanna Tainio 28 \xc3\xa4\xc3\xa4nt\xc3\xa4. Ensimm\xc3\xa4isess\xc3\xa4 \xc3\xa4\xc3\xa4nestyksess\xc3\xa4 Timo P. Nieminen sai 29 \xc3\xa4\xc3\xa4nt\xc3\xa4, Hanna Tainio 23 ja Oras Tynkkynen 15 \xc3\xa4\xc3\xa4nt\xc3\xa4._NEWLINE_Timo P. Nieminen on ollut Henkivakuutusyhti\xc3\xb6 Suomen hallituksen j\xc3\xa4senen\xc3\xa4 vuodesta 2007 ja hallituksen puheenjohtaja vuodesta 2013.'